รองนายกรัฐมนตรี ชวนคนไทยร่วมบริจาคอวัยวะถวายเป็นพระราชกุศลแด่พระบาทสมเด็จพระวชิรเกล้าเจ้าอยู่หัว เนื่องในโอกาสมหามงคลพระราชพิธีบรมราชาภิเษก
รองนายกรัฐมนตรี ชวนคนไทยร่วมบริจาคอวัยวะถวายเป็นพระราชกุศลแด่พระบาทสมเด็จพระวชิรเกล้าเจ้าอยู่หัว เนื่องในโอกาสมหามงคลพระราชพิธีบรมราชาภิเษก นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวเปิดตัวโครงการบริจาคอวัยวะเฉลิมพระเกียรติพระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ในโอกาสฉลองพระราชพิธีบรมราชาภิเษก พุทธศักราช 2562 ที่ศูนย์รับบริจาคอวัยวะสภากาชาดไทยจัดขึ้น ว่า ในฐานะรัฐมนตรีว่าการกระทรวงสาธารณสุขและอาสาขนส่งอวัยวะมาถึง 29 เคส มองว่าการบริจาคอวัยวะถือเป็นบุญใหญ่ที่สุดเท่าที่คนๆ หนึ่งจะสามารถทำได้ ที่ผ่านมากระทรวงสาธารณสุขได้สนับสนุนเรื่องนี้ด้วยการพยายามขอรับบริจาคจากญาติผู้บาดเจ็บสมองตายที่สามารถบริจาคอวัยวะได้ แม้ช่วยกระตุ้นยอดบริจาคได้เพิ่มเป็นเท่าตัวในช่วง 3-4 ปีที่ผ่านมา แต่ยังว่าน้อยกว่าผู้รอรับมาก อุปสรรคสำคัญคือความเชื่อเดิม แต่ในทางศาสนาพุทธนั้นการบริจาคอวัยวะแก่เพื่อนมนุษย์คือที่สุดแห่งการให้ 1 ผู้ให้สามารถต่อชีวิตสูงสุดได้ถึง 8 คน ซึ่งอานิสงส์นี้จะเป็นกุศลนำส่งผู้ให้ไปสู่ภพภูมิที่ดียิ่งๆ ขึ้นนพ.ภิรมย์ กมลรัตนกุล ประธานคณะกรรมการอำนวยการศูนย์รับบริจาคอวัยวะสภากาชาดไทย กล่าวว่า โครงการบริจาคอวัยวะเฉลิมพระเกียรติฯ ครั้งนี้ จะดำเนินการตั้งแต่วันนี้ไปจนถึงวันที่ 4 พฤษภาคม 2563 ตั้งเป้าจะมีผู้แสดงความจำนงบริจาคอวัยวะ 150,000 คนทั่วประเทศ ทั้งนี้เพื่ออำนวยความสะดวกแก่ผู้ประสงค์บริจาคอวัยวะ ให้สามารถทำได้ทุกที่ทุกเวลา จึงได้จัดทำแอปพลิเคชัน “บริจาคอวัยวะ” เปิดให้โหลดได้แล้วทั้งระบบ IOS และแอนดรอยด์ หรือจะบริจาคผ่านเว็ปไซต์ www.organdonate.in.th หรือโทรสายด่วน 1666 ก็สามารถทำได้ตั้งแต่บัดนี้เป็นต้นไป